Srikanth
ఆస్ట్రేలియా ఓపెన్‌ ఫైనల్‌కు శ్రీకాంత్‌
సిడ్నీ: సంచలనాకు మారుపేరుగా నిలిచిన భారత అగ్రశేణి షట్లర్‌ కిదాంబి శ్రీకాంత్‌ వరుసగా రెండో సూపర్‌ సిరీస్‌ పైనల్‌కు చేరుకున్నాడు. ఆస్ట్రేలియా ఓపెన్‌ బ్యాడ్మింటన్‌ సూపర్‌ సిరీస్‌లో భారత యువ షట్లర్‌ కిదాంబి శ్రీకాంత్‌ జోరు కొనసాగుతోంది. వారం క్రితం ఇండోనేషియా సూపర్‌ సిరీస్‌ విజేతగా నిలిచిన శ్రీకాంత్‌ తాజాగా మరో టైటిల్‌కి చేరువయ్యాడు. ఆస్ట్రేలియా ఓపెన్‌ సూపర్‌ సిరీస్‌లో భాగంగా శనివారం జరిగిన సెమీస్‌ మ్యాచ్‌లో నాలుగో సీడ్‌ చైనా క్రీడాకారుడు షైయుకిపై 21-10, 21-14తో అలోవోక విజయం సాధించాడు. మ్యాచ్‌ ఆరంభం నుంచి యుకిపై శ్రీకాంత్‌దే ఆధిపత్యం కొనసాగింది. తొలి సెట్‌ని 21-10తో చేజిక్కించుకున్న కిదాంబి..
రెండో సెట్‌లోనూ అదే జోరును కొనసాగించి 21-14తో విజయాన్ని అందుకున్నాడు. కిదాంబి శ్రీకాంత్‌ ఆస్ట్రేలియా ఓపెన్‌ మొదటి రౌండ్‌లో తైవాన్‌ క్రీడాకారుడు చావో యు కాన్‌పై 21-13, 21-16తో విజయం ఫ్రీక్వార్టర్‌లోకి అడుగుపెట్టాడు. ఫ్రీక్వార్టర్‌లో ప్రపంచ నంబర్‌ వన్‌ దక్షిణా కొరియా క్రీడాకారుడు సన్‌ వాన్‌ హోపై 15-21, 21-13, 21-13తో గెలుపొంది క్వార్టర్‌లోకి దూసుకెళ్లాడు. క్వార్టర్స్‌లో శ్రీకాంత్‌ శుక్రవారం భారత క్రీడాకారుడు సాయి ప్రణీత్‌పై 25-23, 21-17తో గెలుపొంది సెమీఫైనల్‌లోని ప్రవేశించాడు. సెమీస్‌లో యుకిపై విజయం సాధించి ఫైనల్‌కు చేరుకున్నాడు. ఆదివారం ఫైనల్‌ మ్యాచ్‌ జరగనుంది.
ఇండోనేషియా, ఆస్ట్రేలియన్‌ ఓపెన్‌ సూపర్‌ సిరీసుల్లో వరుసగా రెండు సార్లు ప్రపంచ నంబర్‌ వన్‌ని షాకిచ్చిన కిదాంబి అదే ఫామ్‌ను ఫైనల్లోనూ కొనసాగిస్తే టైటిల్‌ గెలవడం ఖాయం. కొద్దిరోజుల క్రితం సింగపూర్‌ ఓపెన్‌లో రన్నరప్‌గా నిలిచిన ఈ యువ షట్లర్‌…అనంతరం ఇండోనేషియా టైటిల్‌ గెలవడం, తాజాగా మరో సూపర్‌ సిరీస్‌ ఫైనల్‌ చేరడం విశేషం. ఇలా వరుసగా మూడు సూపర్‌ సిరీసుల్లో ఒక భారత పురుష షట్లర్‌ ఫైనల్‌కు చేరడం ఇదే తొలిసారి.